Т1еман майда инзара воккхуш ю. Муха мегар дара бодашкахь кхеташ топ а йоцуш оцу акхарошна юьхь-дуьхьал т1елета. Нохчий дика бевзаш болу казакаш царах латарх цецволура т1е мел веанарг. Х1ара ч1ог1а 1амийна эскар хиларан шеко яц олура т1ебаьхкиначу эпсарша. Шемалан уггар къайлах долчу эскарх бу х1орш, олий ойла ч1аг1лора церан. Иштта дара т1еман жам1: вийна-47 салти, хала чевнаш хилла ву 127. Хилларг ма-дарра хууш цхьаъ вац дийна висинчех. Цу сохьта хабарш даьржира, нохчийн кхин отряд т1екхаьчна цара г1о дина кхарна, аьлла. Иштта, байинарш муьлш бу ца хууш цхьа к1ира а делира. 1индаг1ехь оьрнаш а даьхна, т1е нитташ а тесна, мозий ца хийшийта, ба1аран генашца д1акъевлинера декъий.